**Kérjük, hogy a szabályzatot figyelmesen olvassa el!**

**Csak abban az esetben nyújtsa be pályázatát, ha az itt leírtakkal egyetért**

**és a részvételi feltételeket elfogadja.**

# **1. A Pályázat szervezője**

A **Pályázat** kiírója: Miskolc Megyei Jogú Város Önkormányzata, (3525 Miskolc, Városház tér 8. Adószám: 15735605-2-05, a továbbiakban: "**Szervező**"). A Pályázathoz kapcsolódó adatkezelést, adatfeldolgozást, a Pályázathoz kapcsolódó egyéb feladatokat Miskolc Megyei Jogú Város Önkormányzata kezeli (a továbbiakban: "**Adatkezelő**").

# **2. Részvételi feltételek**

2.1 A Pályázatban kizárólag az vehet részt, aki

* magyarországi lakó- vagy tartózkodási hellyel, valamint a magyar hatóságok által kiállított érvényes személyazonosító igazolvánnyal rendelkezik,
* **18. életévét betöltött** miskolci lakcímmel rendelkező**,** magyar állampolgár, a 2.3 pontban meghatározott személyek körébe nem eső, cselekvőképes természetes személy (”**Pályázó**”)
* **18. év alatti** miskolci lakcímmel rendelkező**,** magyar állampolgár, a 2.3 pontban meghatározott személyek körébe nem eső személy, a szülő/gondviselő írásos beleegyező nyilatkozatával
* a pályázati kiírásnak megfelelő témában készített pályamunkát Miskolc Megyei Jogú Város Polgármesteri Hivatalának Kulturális, Sport és Rendezvényszervezési Osztálya részére, elektronikus úton a rendezvenyszervezes@miskolc.hu címre, 2021. március 16-ig megküldi
* elfogadja a jelen Pályázati szabályzatban (**”Szabályzat”**) meghatározott valamennyi feltételt,
* a Pályázattal összefüggésben átadott adatok 7. pontban leírtak szerinti kezeléséhez (a továbbiakban együtt: (”**Adatok**”) hozzájárul.

2.2. A beküldött Pályázat utólag nem szerkeszthető, módosítható, törölhető, mert ez befolyásolhatja a Pályázatban való részvételt.

2.3. A Pályázatból ki vannak zárva

* a résztvevők, akiknek személyes adatai nem valósak, hiányosak vagy tévesek. A Pályázó téves adatszolgáltatásából eredően a Szervezőt semmilyen felelősség nem terheli.
* a Pályázatok, amelyek a Szabályzatban leírt alaki és tartalmi előírásoknak nem felelnek meg,
* a Pályázatok, melyek sérthetik más szerzői vagy szomszédos jogait,
* a Pályázatok, melyek olyan elemeket tartalmaznak, ami faji, nemzetiségi, vallási, világnézeti, nemi vagy politikai ellentéteket szíthatnak, illetve súlyos vagy széleskörű ellenállást válthatnak ki,
* a Pályázatok, melyek erőszakos és egyéb, a gyermekek fejlődését hátrányosan befolyásoló kijelentéseket tartalmaznak,
* a Pályázatok, melyek pornográf, trágár, másokat sértő vagy lejárató tartalmat, illetve a Szervezőre vonatkozó sértő kijelentéseket tartalmaznak,
* a Pályázatok, melyek egészségre ártalmas anyagok használatára bátoríthatnak,
* a Pályázatok, melyek burkolt vagy nyílt reklámot tartalmaznak,
* a Pályázatok, melyek bűncselekményre vagy szabálysértésre, illetve más jogszabálysértésre való felbujtást tartalmaznak,
* a Pályázatok, melyek jogosulatlan vagy tisztességtelen piaci magatartás és versenykorlátozás tilalmáról szóló törvény által tiltott módon megszerzett adatokat, vagy üzleti titkokat, szabadalmakat és védjegyeket, adatvédelmi törvénybe ütköző közléseket tartalmaznak,
* a Pályázatok, melyek sérthetik a természeti, történelmi tudományos, kulturális értékek megbecsülését, illetve egyéb jogszabály rendelkezésbe ütköznek,
* a Pályázatok, melyek sértik az általánosan elfogadott erkölcsi normákat, valamint a jó ízlést.

2.4. A Pályázatokat a Szabályzat feltételeinek teljesítése végett a Szervező megvizsgálhatja, és amennyiben azok, illetve az azt beküldő Pályázó bármely okból nem felel meg a Szabályzat feltételeinek, úgy az érintett Pályázót a Pályázatból a pályázat bármely szakaszában kizárhatja.

2.5. Az érvényes Pályázatok számítógépes rögzítésre kerülnek.

# **3. A Pályázat Időtartama, meghirdetése, lebonyolítása**

* **A Pályázat 2021. január 22. és 2021. március 16. között zajlik**
* **A Pályázat kiírásának időpontja: 2021. január 22.**
* **A Pályázat megjelenésének helye: www.facebook.com/HelloMiskolc**

 **www.minap.hu**

 **www.miskolc.hu**

 **Miskolci Napló**

* **Eredményhirdetés ideje: 2021. április 11.**
* **Eredményhirdetés helye: www.facebook.com/HelloMiskolc**

 **www.minap.hu**

**4. Nyertes Pályázatok, Nyeremények**

4.1 A felhívásnak megfelelő témában készített munkákat Miskolc Megyei Jogú Város Polgármesteri Hivatalának Kulturális, Sport és Rendezvényszervezési Osztálya részére, elektronikus úton a rendezvenyszervezes@miskolc.hu címre, legkésőbb 2021. március 16-ig kell megküldeni.

4.2. A pályázati csomag tartalmazza:

* a pályázó nevét, életkorát, telefonszámát, lakcímét, e-mail címét és a pályamunká(k)hoz választott jeligét

4.3. A Pályázatban, korcsoportonként az a 3 Pályázó kap nyereményt, aki a szakmai zsűri véleménye alapján a legtöbb szavazatot kapja. A Pályázatban a nyertesek a 4.4. pontban megjelölt nyereményre jogosultak.

A pályamunkákra történő szavazás 2021. április 9. napjáig tart. A szakmai zsűri a pályázók adatait nem ismeri, a szavazás a pályamunkák jeligéire történik. A pályázat(ok) esetleges érvénytelensége vagy kizárása esetén a szavazásban következő helyezést elérő pályázók lesznek a nyertesek, és kapják meg a Nyeremény(eke)t.

**4.4. Nyeremény:**

**1. helyezett:** 1 db 30.000 Ft (azaz harmincezer forint) ajándékutalvány

**2. helyezett:** 1db 20.000 Ft (azaz húszezer forint) ajándékutalvány

**3. helyezett:** 1 db 10.000 Ft (azaz tízezer forint) ajándékutalvány

4.5. A Szervező fenntartja magának a jogot arra, hogy

* a nyereményeket megváltoztassa
* elégtelen számú pályázat esetén a díjak kiosztásától elálljon
* a pályázatot bármely időpontban időlegesen, vagy véglegesen felfüggessze

4.6. A Nyeremény másra át nem ruházható, és készpénzre át nem váltható.

# **5. Nyertesek értesítése, Nyeremény átadása**

5.1 A Szervező a Pályázat eredményét 2021. április 11-én, a Magyar Költészet Napján, a Hello Miskolc Facebook oldalán és a Miskolci Napló weboldalán közzéteszi, a nyerteseket e-mail-ben értesíti, melyben egyezteti a nyeremény átvételének részleteit.

**5.2. A nyertes Pályázó köteles a Szervező e-mailben történő megkeresését legkésőbb 5 munkanapon belül visszaigazolni.**

5.3. A Nyertesek a nyereményüket Miskolc Megyei Jogú Város Polgármesteri Hivatalának Kulturális, Sport és Rendezvényszervezési Osztályán (3525 Miskolc, Városház tér 8.) vehetik át ügyfélfogadási időben, kizárólag személyesen, az eredményhirdetéstől számított 15 munkanapon belül, előre egyeztetett időpontban.

# **6. Adózás, költségek**

A Nyereményhez tartozó esetleges SZJA fizetési kötelezettséget a Szervező viseli. Szervezőt a Nyeremények fentiek szerinti átadásán és adóvonzatuk kiegyenlítésén kívül további kötelezettség nem terheli.

# **7. Adatvédelem, Személyhez fűződő jogok**

**Adatkezelő:**

|  |  |
| --- | --- |
| Név: | Miskolc Megyei Jogú Város Önkormányzata |
| E-mail:  | jegyzo@miskolc.hu és/vagy gdpr@miskolc.hu  |
| Székhely:  | 3525 Miskolc, Városház tér 8. |
| Adószám:  | 15735605-2-05 |
| Képviseli:  | Veres Pál polgármester |

Adatvédelmi tisztviselőnk dr. Csillag Eszter, elérhetősége: gdpr@miskolc.hu, +36208227008

7.1 A beadott pályamunkáért való felelősségét a Szervező kizárja, harmadik személy bármely, a pályamunkával kapcsolatos igénye vagy követelése esetén azért a Pályázó tartozik helytállni. A jelen Szabályzatban írt adatszolgáltatás önkéntes, az adatkezelés jogalapja a Pályázatban résztvevők (a továbbiakban: érintettek) hozzájárulása. Azok, akik a Pályázatban részt vesznek, tudomásul veszik és kifejezetten hozzájárulnak ahhoz, hogy:

7.1.1 Szervező, mint adatkezelő, a rendelkezésre bocsátott személyes adataikat (név, telefonszám, lakcím, e-mail cím, életkor) a nyeremény átvételének lebonyolítása, egyeztetés céljából, kizárólag a Pályázattal összefüggésben, a jelen 7. pontban írtak szerint kezelje;

7.1.2 Nyertesség esetén a Pályázó nevét a Szervező minden további feltétel és ellenérték nélkül, kizárólag a Pályázattal kapcsolatosan nyilvánosságra hozza;

7.1.3 Nyertesség esetén a Szervező minden további feltétel és ellenérték nélkül, nyilvánosságra hozza a Pályázó által a Pályázat során beküldött pályamunkát.

7.1.4 A Pályázó írásos véleményét az átadott nyereményekről a Szervező hirdetéseiben minden további külön hozzájárulás és ellenszolgáltatás nélkül akár egészében, akár részleteiben felhasználja a személyiségi jogok maradéktalan betartása mellett; és

7.1.5 részvételükkel minden tekintetben, kifejezetten elfogadják a Szabályzat minden rendelkezését.

7.4. A Pályázók adatai csak az eredményhirdetésig kerülnek feldolgozásra, nyertesség esetén pedig a pályamunka felhasználásnak időtartamára. A nyeremény átvételét a Szervező az eredményhirdetéstől számított 30 naptári napon belül biztosítani köteles a nyertes Pályázó részére.

7.5 Adattovábbítással kapcsolatos információk

Az adatkezelő nem tervezi az érintett személyes adatait harmadik (nem EGT tagállamnak minősülő) országba továbbítani. Az adatkezelő az érintett személyes adatait esetlegesen a vele együttműködő szerződő feleknek továbbíthatja az érintettel kötött szerződés teljesítése érdekében, illetve ellenőrzés céljából. Az érintett adatai továbbá – amennyiben ez feltétlenül szükséges pl. egy jogvita kapcsán vagy egy gazdasági esemény pénzügyi, illetve számviteli megítélése érdekében – eseti jelleggel továbbításra kerülhetnek az adatkezelő által megbízott szolgáltatók részére, pl. ügyvédek, könyvvizsgálók, pénzügyi tanácsadók, akik szakmai, illetve szerződéses titoktartási kötelezettség alatt állnak.

7.6. Az érintett jogai

Tájékoztatáshoz való jog: Az érintett bármikor, a jelen tájékoztatóban megjelölt elérhetőségeken tájékoztatást kérhet az őt érintő adatkezelésről, kérelmezheti a rá vonatkozó adatok helyesbítését, törlését vagy kezelésének korlátozását, és tiltakozhat az ilyen személyes adatok kezelése ellen.

Hozzáférés joga: Az érintett kérelmére az adatkezelő tájékoztatást ad arra vonatkozóan, hogy személyes adatainak kezelése folyamatban van-e. Ha igen, az érintett jogosult arra, hogy az adatkezelő által kezelt rá vonatkozó személyes adatokhoz, illetve az adatkezelés céljára, az érintett adatok kategóriáira, azon címzettekre vagy címzettek kategóriáira, akikkel a személyes adatokat közölték vagy közölni fogják, az adatkezelés tervezett időtartamára vagy az időtartam meghatározásának szempontjaira, valamint az adatok forrására vonatkozó információkhoz hozzáférést kapjon.

Kérelemre az adatkezelő az adatkezelés tárgyát képező személyes adatok másolatát az érintett rendelkezésére bocsátja. Az érintett által kért további másolatokért az adminisztratív költségeken alapuló, ésszerű mértékű díj számítható fel. Ha az érintett elektronikus úton nyújtotta be a kérelmet, az információkat széles körben használt elektronikus formátumban kell rendelkezésre bocsátani, kivéve, ha azt az érintett másként kéri.

Helyesbítéshez való jog: Az érintett kérheti a pontatlan adatai helyesbítését, és joga van arra is, hogy kérje a hiányos adatai kiegészítését.

Hozzájárulás visszavonáshoz való jog: Az érintett bármikor jogosult arra, hogy a személyes adatai kezelésére vonatkozóan korábban megadott hozzájárulását a jövőre nézve visszavonja. A hozzájárulás visszavonása nem érinti a visszavonás előtt a hozzájárulás alapján végrehajtott adatkezelés jogszerűségét. A hozzájárulás visszavonása esetén a Pályázatban történő részvétel is megszűnik.

Törléshez való jog: Az érintett kérheti, hogy az adatkezelő a személyes adatokat törölje, ha

a) azokra már nincs szükség abból a célból, amelyre figyelemmel az adatkezelés történt;

b) ha az érintett a hozzájárulását visszavonja, és az adatkezelésnek nincs más jogalapja;

c) az adatkezelés elleni tiltakozás szerinti feltételei fennállnak;

d) az adatkezelés jogellenes;

e) azokat az adatkezelőre vonatkozó jogi kötelezettség teljesítéséhez törölni kell,

f) az érintett 16. életévét be nem töltött kiskorú.

Az adatkezelő fenti kérelemre az adatokat törli, kivéve, ha a további adatkezelés

a) az azt előíró, az adatkezelőre vonatkozó jogi kötelezettség teljesítése,

b) jogi igények előterjesztése, érvényesítése, illetve védelme céljából szükséges.

Az adatkezelés korlátozásához való jog: Az érintett kérésére az adatkezelő korlátozza az adatkezelést, ha

a) az érintett vitatja a személyes adatok pontosságát, ez esetben a korlátozás arra az időtartamra vonatkozik, amely lehetővé teszi az adatok pontosságának ellenőrzését,

b) bár az adatkezelés jogellenes, de az érintett ellenzi a törlést, és ehelyett a korlátozást kéri,

c) az adatkezelőnek már nincs szüksége az adatok kezelésére, de az érintett azt jogi igények előterjesztéséhez, érvényesítéséhez, illetve védelméhez igényli,

d) az érintett tiltakozott az adatkezelés ellen, amely esetben a korlátozás arra az időtartamra vonatkozik, amíg megállapításra nem kerül, hogy az adatkezelő jogos indokai elsőbbséget élveznek-e az érintett jogos indokaival szemben.

Ha az adatkezelés az előzőek szerint korlátozás alá esik, az ilyen személyes adatok – a tárolás kivételével – csak az érintett hozzájárulásával, vagy jogi igények előterjesztéséhez, érvényesítéséhez vagy védelméhez, vagy más személy jogainak védelme érdekében, vagy az Európai Unió, illetve valamely tagállam fontos közérdekéből kezelhető. A korlátozás feloldásáról az adatkezelő az azt kérő érintettet előzetesen tájékoztatja.

A helyesbítésről, a törlésről vagy korlátozásról az adatkezelő az érintetett, továbbá mindazokat értesíti, akiknek korábban az adatot továbbította. Az értesítést az adatkezelő mellőzi, ha ez lehetetlen, vagy nagy erőfeszítést igényel. Ha az adatkezelő nyilvánosságra hozta a személyes adatot, és azt törölni köteles, az elérhető technológia és a megvalósítás költségeinek figyelembevételével megteszi az ésszerűen elvárható lépéseket – ideértve technikai intézkedéseket – annak érdekében, hogy tájékoztassa az adatokat kezelő adatkezelőket, hogy az érintett kérelmezte tőlük a szóban forgó személyes adatokra mutató linkek vagy e személyes adatok másolatának, illetve másodpéldányának törlését.

Tiltakozáshoz való jog: Az érintett tiltakozhat személyes adatának kezelése ellen,

a) ha az jogos érdek alapján történik; ebben az esetben az adatkezelés nem folytatható, kivéve, ha az érintett érdekeivel, jogaival és szabadságaival szemben elsőbbséget élvező kényszerítő erejű jogos okok, vagy olyan okok indokolják, amelyek jogi igények előterjesztéséhez, érvényesítéséhez vagy védelméhez kapcsolódnak,

b) ha az közvetlen üzletszerzés érdekében történik vagy ahhoz kapcsolódik; ilyen esetben e célból az adatkezelés a továbbiakban nem folytatható.

Az adatok hordozhatóságához való jog: alapján az érintett egyrészt kérheti, hogy az adatkezelőtől, ha ez technikailag megoldható, tagolt, széles körben használt, géppel olvasható formátumban a kezelt személyes adatait megkapja és azt bármely adatkezelőnek ő maga továbbítsa, másrészt kérheti az adattovábbítást közvetlenül az adatkezelőtől.

Panasz benyújtásának joga: Amennyiben az érintett meglátása szerint a személyes adataival kapcsolatos jogai sérültek, úgy kérjük, hogy panaszát jelezze az adatkezelő vagy az adatvédelmi tisztviselő felé a fent megadott elérhetőségek egyikén. Panaszával az érintett az illetékes hatósághoz is fordulhat. Ha így dönt, azt az alábbi elérhetőségeken tehet bejelentést a hatóságnál:

**Nemzeti Adatvédelmi és Információszabadság Hatóság**

Cím: 1055 Budapest, Falk Miksa utca 9-11

Levelezési cím: 1363 Budapest, Postafiók: 9.

Telefon: +36 -1-391-1400

Fax: +36-1-391-1410

E-mail: ugyfelszolgalat@naih.hu

Ha az érintett jogellenes adatkezelést tapasztal, polgári pert is kezdeményezhet. A per elbírálása a törvényszék hatáskörébe tartozik. A per az érintett lakóhelye szerinti törvényszék előtt is megindítható (az alábbi hivatkozáson található törvényszékek felsorolása és elérhetősége: <http://birosag.hu/torvenyszekek>).

7.7. Igények kivizsgálása

Az adatkezelő indokolatlan késedelem nélkül, de mindenféleképpen a kérelem beérkezésétől számított egy hónapon belül tájékoztatja az érintettet a fentiek szerinti kérelme nyomán hozott intézkedésekről. Szükség esetén, figyelembe véve a kérelem összetettségét és a kérelmek számát, ez a határidő további két hónappal meghosszabbítható. A határidő meghosszabbításáról az adatkezelő – a késedelem okainak megjelölésével – a kérelem kézhezvételétől számított egy hónapon belül tájékoztatást ad. Ha a kérelem elektronikus úton érkezett, a tájékoztatás lehetőség szerint szintén elektronikus úton történik, kivéve, ha az érintett azt másként kéri. Ha úgy ítéljük meg, hogy nem kell intézkedéseket tennünk az érintett kérelme nyomán, úgy késedelem nélkül, de legkésőbb a kérelem beérkezésétől számított egy hónapon belül tájékoztatni fogjuk az érintettet az intézkedés elmaradásának okairól, valamint arról, hogy panasztételi lehetőséggel élhet az adatvédelmi hatóságnál, továbbá élhet bírósági jogorvoslati jogával is.

A kérelmek teljesítése ingyenes, ha azonban a kérelem egyértelműen megalapozatlan vagy – különösen ismétlődő jellege miatt – túlzó, az adatkezelő, figyelemmel a kérelem folytán felmerülő adminisztratív költségekre, észszerű díjat számíthat fel, vagy megtagadhatja a kérelem teljesítését.

Ha a kérelmet benyújtó érintett kilétével kapcsolatban megalapozott kétség merül föl, további, a személyazonosságának megerősítéséhez szükséges információk nyújtása kérhető.

Amennyiben a személyes adatok kezelésének joga adatkezelőnél az érintett 7.6. pont szerinti joggyakorlása következtében a Pályázat eredményhirdetését megelőzően megszűnik, úgy az az érintett Pályázatban történő részvételét kizárja.

# **8.Vegyes rendelkezések**

8.1. A Pályázatok hiányosságáért/hibájáért (pl. névelírás, címelírás, téves vagy nem valós adat feltüntetése stb.), a Nyeremény átadásának elmaradásáért vagy késedelméért, ill. az átadás során keletkezett károkért a Szervező semmilyen felelősséget nem vállal.

8.2. A Szervező a Nyeremény tekintetében minőségi felelősséget nem vállal, a nyertes Pályázó ilyen igényét jogszabályi keretek között a Nyeremény szervezőjével szemben nem érvényesítheti. Amennyiben a nyertes Pályázó a Nyereményét nem veszi át, vagy a nyeremény átadás helyszínére az egyeztetett időpontban nem megy el, azt a továbbiakban a Szervezőtől nem követelheti.

8.3. **Szervező fenntartja magának a jogot arra, hogy amennyiben valamely Pályázó részéről bármilyen (számítógépes) manipulációt, tömegesen generált e-mail címek, illetve a Pályázat szellemével bármilyen módon összeférhetetlen vagy azt sértő magatartást tapasztal, vagy ennek megalapozott gyanúja felmerül, úgy a Pályázót azonnali hatállyal kizárja a Pályázatból.**

8.4. A Pályázatra való jelentkezéssel a Pályázók kifejezetten hozzájárulnak, hogy:

* a beküldött pályamunkák vonatkozásában a Szervező részére teljes körű, korlátlan, azaz területi korlátozás nélküli és határozatlan időre szóló felhasználási és rendelkezési jogot biztosítanak, melynek keretében Szervező azokat szabadon felhasználhatja.
* nyertesség esetén a beküldött pályamunkák vonatkozásában a Szervező részére kizárólagos felhasználási jogot biztosítanak.
* a Szervező a pályamunkákat tematikus kiadványban feldolgozhatja, tetszőleges példányban sokszorosíthatja. A többszörözés joga magában foglalja a számítógéppel, vagy bármely elektronikus adathordozóra történő másolás lehetőségét is.

8.9. Szervező fenntartja a jogot, hogy a Pályázat feltételeit indokolás nélkül módosítsa, ideértve a Pályázat megszüntetését is. Az erre vonatkozó tájékoztatást Szervező a Pályázat egyéb közleményeivel azonos nyilvánosságot biztosítva közzéteszi.

Miskolc, 2021………………………

Miskolc Megyei Jogú Város Önkormányzata

Szervező